《龙渊桥亭新成》
宋代·郭印

溪浅桥横趣自幽，坐来风色晚飕飕。
寒泉有韵石间出，远水多情竹外流。
地僻蛟龙时隐见，天晴鸂鶒乱沈浮。
见闻总是吾家物，好景何须著意求。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。